Indledning

=Indledning= ”Skrevet af folket, for folket”. Det lyder som en vulgærmarxistisk parole fra ’70’erne….Hver eneste gang man i historien har arbejdet med koncepter for brugergenerede medier, new-public-journalism eller lignende, er det endt med noget værre bras…Lige indtil wiki ændrede det. Nu kan man ikke forestille sig nogen mere effektiv og lynende hurtig måde at samle og distribuere store mængder af viden på, end at lade folket arbejde gratis i cyberspace.” af journalist Kasper Fogh Hansen (1)

Ud fra et ønske om at opnå mere viden, erfaring og kendskab til fænomenerne web 2.0 og social software, har vi i evalueringen af et CSCL-værktøj valgt at tage udgangspunkt i fænomenet og redskabet wiki. Tanken bag wikis startede med Opensource bevægelsen. Open source handler om en tro på at det mest frugtbare grundlag for udvikling af software er at alle har fri adgang til kildekoden, mulighed for at rette i den og derved forbedre softwaren. Til dette princip knytter begrebet ”open content” sig. ”Open content” eller ”åbent indhold” indikerer, at man frit kan kopiere og redigere og videredistribuere indholdet i ”værket”. I 1995 opfandt datalogen Ward Cunningham en teknologi som muliggjorde ”open content” i forhold til hjemmesider. Han lancerede det første websted af denne type i 1995 ved navn WikiWikiWeb, opkaldt efter det hawaiianske udtryk ’wiki wiki’ som betyder hurtig. (2) Wiki-fænomenet er en del af begrebet Web 2.0 som blev lanceret af irske Tim O'Reilly på en konference i 2004. Web 2.0 er en betegnelse for den del af internettet som brugerne selv leverer indhold til så som Youtube, Facebook og Flickr. Her er det de almindelige brugere uden særlige kompetencer der lægger indhold på nettet (3). Ordet wiki bruges i dag om sådanne websider som er frit tilgængelige for alle, en social software der lægger op til videndeling i praksisfællesskaber. Praksisfællesskaber defineret efter Wengers teori om gensidigt engagement, fælles virksomhed og fælles repertoire (4, s. 129-155). Men hvad egner en wiki sig til? Kan vi bruge den i vores dagligdag med undervisning? Kan elever bruge en wiki som et kollaborationsværktøj?